Зэманым добакъуэ
Иужьрей илъэсхэм Къэбэрдей-Балъкъэрым зэхъуэкIыныгъэфIхэр щокIуэкI. Абы и щыхьэтщ социальнэ, экономикэ я лъэныкъуэкIэ зэпIэзэрыту зэрызиужьыр, инвестицэ проектышхуэхэр зэрыщагъэзащIэр, псэукIэр къызэзыгъэпэщ IуэхущIапIэхэр къызэрыщызэIуахыр, щыIэхэр зэрырагъэфIакIуэр. Экономикэм и IэнатIэ нэхъыщхьэхэр нэрылъагъуу зэтоувэ. Республикэм мэкъумэшхэкIыу къыщалэжьым, ухуэныгъэу щрагъэкIуэкIым, инвестицэу щызэщIагъэуIуэм хохъуэ, промышленностым къыщIигъэкIхэм щIэупщIэ яIэщ. Тырныауз вольфрам-молибден комбинатыр егъэжьэжыным жыджэру йолэжь. Апхуэдэу налмэс, вольт лъагэхэм къыщагъэсэбэп Iэмэпсымэу, кIапсэ (кабель) зэмылIэужьыгъуэу, рентген аппаратурэу, псэуалъапхъэу, нэгъуэщI продукцэу ягъэхьэзырымрэ абыхэм я фIагъымрэ хэзыгъахъуэ иджырей технологиехэр тегушхуауэ къагъэсэбэп.
Автобус паркыр къагъэщIэращIэ, Налшык къалэм автовокзалитI щаухуэ, кхъухьлъэтапIэр ирагъэфIакIуэ, социальнэ IэнатIэхэр зыхуей хуагъазэ, школыщIэхэр яухуэ, медицинэ IуэхущIапIэхэр къызэIуах, щэнхабзэмрэ спортымрэ зегъэужьыным, бизнесым IэмалыфIхэр къыхузэгъэпэщыным, республикэм и зыгъэпсэхупIэхэр, и курортхэр зэтегъэувэжыным гулъытэ хэха хуащI. А псом инвесторхэр дехьэх икIи Къэбэрдей-Балъкъэрым къыдэлэжьэну хуейхэм я бжыгъэм хегъахъуэ.
Республикэм щекIуэкI зэхъуэкIыныгъэхэмрэ къыщыхалъхьэ жэрдэмыщIэхэмрэ Урысейм и хъыбарегъащIэ IэнатIэ цIэрыIуэхэр щIэх-щIэхыурэ топсэлъыхь, зыIэригъэхьэ ехъулIэныгъэхэм я хэкIыпIэхэр хэIущIыIу ящI. Абы и зы щапхъэщ «Российская газета»-м 2016 гъэм щэкIуэгъуэм и 1-м къытехуа мы тхыгъэхэр.
